ABC (būvniecības katalogs)

ABC – „Latvijas Tālrunis”, SIA izdots profesionālais būvniecības katalogs, kas iznāca no 1995. līdz 2021. gadam.  Sākotnēji katalogs tika izdots ar nosaukumu "ABC Latvija". 1995./96. gada katalogs sastāvēja no trim izdevumiem – "Rietumlatvija", "Centrālā Latvija" un "Austrumlatvija". 1996./97. gada izdevumā visa informācija tika apkopota vienā katalogā, un turpmāk tas tika izdots reizi gadā. No 2000. gada katra izdevuma vāku greznoja Arhitektūras gada skates laureāta darbs.

2003. gada 13. augustā Rīgā, Arhitektu namā tika parakstīts četrpusējs līgums starp Latvijas Arhitektu savienību, Ekonomikas ministrijas Būvniecības departamentu, Latvijas Būvnieku asociāciju un Latvijas Būvinženieru savienību par sadarbību arhitektūras, būvniecības un celtniecības datubāzes izveidē. Šī vienošanās nodrošināja informāciju par jaunumiem būvniecības uzraudzībā, būvniecības procesa kārtību, aktuālākajiem būvniecību regulējošiem dokumentiem, iekļaujot aktuālākos sertificētu nozares speciālistu un licencētu uzņēmumu sarakstus.

2003. gadā izveidots kataloga analogs internetā – abc-online.lv, bet 2005. gadā reģistrēts domēns abc.lv. Katalogs pēdējo reizi iznācis 2021. gadā, savukārt portāls abc.lv joprojām aktīvi darbojas, ik mēnesi sasniedzot 66 tūkstošus lielu auditoriju.

 abc.lv kataloga galvenās tēmas un sadaļas 
 Informatīvā daļa 
Latvijas būvnormatīvi un noteikumi, to aktualitātes, kā arī plašākais nozares sertificēto un licencēto fizisko un juridisko personu sarakstu apkopojums. Tostarp sertificētie arhitekti un LAS biedri; licencētie projektēšanas biroji un būvfirmas; sertificētie būvinženieri un būvtehniķi; sertificētie elektrospeciālisti utt. 

 Nozaru daļa 
Latvijas uzņēmumi, kas strādā ar arhitektūru, būvniecību un celtniecību saistītās nozarēs.
Alfabētiskā daļa — visu katalogā publicēto uzņēmumu saraksts alfabēta secībā.

 Ārējās saites 
 Būvniecības portāls abc.lv

Kategorija:Latvijā izdotie katalogi